**ความความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ**

**The Organizational Commitment of Bangsaothong Sub-district Municipality Officers in Samutprakarn Province**

ไอศวรรย์ เกิดมณี

นักศึกษาหลักสูตรรัฐประศาสนศาสตรมหาฑิต

สาขาวิชานโยบายสาธารณะและการจัดการสมัยใหม่

ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์ เพื่อ 1) ศึกษาระดับปัจจัยความผูกพันและความผูกพันต่อองค์การของพนักงานสำนักงานเทศบาลตำบลบางเสาธง จังหวัดสมุทรปราการ 2)ศึกษาเปรียบเทียบความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ จำแนกตามปัจจัยส่วนบุคคลและ 3)ศึกษาปัจจัยที่มีความสัมพันธ์กับความผูกพันต่อองค์การของพนักงานสำนักงานเทศบาลตำบลบางเสาธง จังหวัดสมุทรปราการ ประชากรคือพนักงานเทศบาลตำบลบางเสาธง จังหวัดสมุทรปราการ ได้ขนาดตัวอย่างจำนวน 180 คน เครื่องมือที่ใช้ คือ แบบสอบถามชนิดมาตรประมาณค่า 5 ระดับแบบตรวจสอบรายการ ค่าสถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F - distributionและสถิติถดถอยพหุ

ผลการวิจัย พบว่า

1) ปัจจัยความผูกพันต่อองค์การของพนักงานสำนักงานเทศบาลตำบลบางเสาธง จังหวัดสมุทรปราการ ในภาพรวมมีความเหมาะสมอยู่ในระดับมาก และความผูกพันต่อองค์การของพนักงานสำนักงานเทศบาลตำบลบางเสาธง จังหวัดสมุทรปราการ ในภาพรวมมีความผูกพันอยู่ในระดับมาก

2) ปัจจัยส่วนบุคคลของพนักงานเทศบาลบางเสาธง จังหวัดสมุทรปราการ ที่อายุ ระดับการศึกษา ระยะเวลาในการปฏิบัติงาน อัตราเงินเดือน ตำแหน่งงานต่างกันมีความผูกพันในองค์การแตกต่างกันอย่างไม่มีนัยสำคัญทางสถิติ ซึ่งไม่เป็นไปตามสมมติฐานที่ตั้งไว้

3) ปัจจัยด้านประสบการณ์ในการทำงานและ ลักษณะงานที่ปฏิบัติมีความสัมพันธ์กับความผูกพันองค์การของพนักงานเทศบาลบางเสาธง จังหวัดสมุทรปราการ อย่างมีนัยสำคัญทางสถิติ

**คำสำคัญ:** ความผูกพันองค์การ

**ABSTRACT**

The purposes of this research were 1) to study the level of factors affecting the organizational commitment and the level of organizational commitment of Bangsaothong Sub-district Municipality officers in Samutprakarn Province 2) to compare the organizational commitment of Bangsaothong Sub-district Municipality officers on basis of personal factors and 3) to study the relation between the factors and the organizational commitment of Bangsaothong Sub-district Municipality officers. The sample included 180 Bangsaothong Sub-district Municipality officers. Data were collected using 5-point rating scale questionnaire and checklist, and were statistically analyzed in percentage, mean, standard deviation, t-test, F-test, and multiple regression analysis.

The findings revealed as follows.

1. The factors affecting the organizational commitment of Bangsaothong Sub-district Municipality officers were generally found at the high level, and the organizational commitment of Bangsaothong Sub-district Municipality officers were generally found at the high level.

2. Those who had different age, educational background, service length, salary rate, and positions did not have the different organizational commitment at significance level.

3. The factors of working experiences and job characteristics were related to the organizational commitment of Bangsaothong Sub-district Municipality officers at significance level.

**Keyword**: Organizational Commitment

**1. บทนำ**

คนเปรียบเสมือนเครื่องจักรมีชีวิตที่ขับเคลื่อนกลไกต่างๆ ในองค์การให้เดินไปข้างหน้า และมุ่งสู่เส้นทางความสำเร็จที่ผู้นำ หรือเจ้าของธุรกิจต้องการ ทุกองค์การต่างก็สรรหาคนเก่งและมีคุณภาพมาร่วมทำงานด้วย แต่จะมีสักกี่องค์การที่สามารถทำให้คนเก่งเหล่านั้นอยู่ด้วยกันไปนานๆ และใช้ความรู้ความสามารถที่มีสร้างการเปลี่ยนแปลงที่ดีขึ้นให้แก่องค์การอย่างต่อเนื่อง เพื่อมุ่งสู่ความสำเร็จในการทำธุรกิจด้วยกัน คนจึงเป็นทรัพยากรการบริหารประเภทหนึ่งที่มีความสำคัญมากที่สุด เพราะคนคือผู้ที่นำเอาทรัพยากรอื่น ได้แก่ วัสดุ อุปกรณ์ มาใช้ให้เกิดประโยชน์ และยังเป็นผู้จัดให้มีการบริหารจัดการที่เหมาะสม องค์การที่ไม่สามารถบริหารจัดการทรัพยากรบุคคลให้เกิดความร่วมมือในการปฏิบัติงาน ไม่สามารถทำให้บุคลคลในองค์การเกิดการร่วมมือ ทุ่มเทแรงกายแรงใจให้แก่องค์การ การบริหารจัดการองค์การก็จะต้องเกิดการล้มเหลวอย่างแน่นอน

สำนักงานเทศบาลตำบลบางเสาธง จังหวัดสมุทรปราการ มีบุคลากรซึ่งเป็นทรัพยากรบุคคลที่มีค่าและมีความสำคัญต่อประสิทธิภาพและประสิทธิผลขององค์การเป็นอย่างมาก มีความรู้ความสามารถ มีความรู้สึกผูกพันต่อการทำงาน ต่อหน่วยงาน และต่อเป้าหมายของหน่วยงาน ซึ่งผู้วิจัยเชื่อว่า การมีบุคลากรที่มีความผูกพันต่อองค์การ ทุ่มเทแรงกายแรงใจในการปฏิบัติงานเพื่อให้ผลการปฏิบัติงานมีประสิทธิภาพ บรรลุวัตถุประสงค์ขององค์กรจะส่งผลดีต่อประชาชนโดยส่วนรวมที่อยู่ในท้องถิ่นที่อยู่อาศัยที่มีสำนักงานเทศบาลตำบลบางเสาธง จังหวัดสมุทรปราการ เป็นผู้ดูแลและบริหารการปกครองส่วนท้องถิ่นให้มีความเจริญอย่างดียิ่ง

สำนักงานเทศบาลตำบลบางเสาธง จังหวัดสมุทรปราการ เป็นหน่วยงานหนึ่งที่อยู่ในความดูแลของ กรมส่งเสริมการปกครองส่วนท้องถิ่น กระทรวงมหาดไทย ดำเนินการเกี่ยวกับการดูแลงานปกครองส่วนท้องถิ่น การพัฒนาการปกครองส่วนท้องถิ่นให้ประชาชนได้มีระบบสาธารณูปโภคที่รองรับกับความเจริญเติบโตอย่างทันสมัย ซึ่งการปกครองส่วนท้องถิ่นนั้นจึงมีความจำเป็นในการการพัฒนาทรัพยากรมนุษย์ที่เป็นปัจจัยหลักสำคัญที่สุด ซึ่งองค์การต้องให้ความความสำคัญและให้พนักงานมีความกระตือรือร้นในการทำงานให้กับองค์การอย่างเต็มความรู้ความสามารถ ทุ่มเทให้กับงานเพื่อประสบความสำเร็จบรรลุตามเป้าหมาย องค์การต้องคำนึงถึงความรู้สึกด้านจิตใจของพนักงานให้มีความรู้สึกเป็นส่วนหนึ่งขององค์การ และต้องการมีส่วนร่วมในองค์การจนมีความเป็นอันหนึ่งอันเดียวกัน ซึ่งเป็นการรักษาพนักงานให้คงอยู่กับองค์การให้ยาวนานที่สุด ด้วยความจงรักภักดีต่อองค์การ ทำให้พนักงานรู้สึกจริงใจ รักและผูกพันต่อองค์การโดยไม่คิดจะลาออกจากองค์การ จึงทำให้ผู้วิจัยสนใจที่จะทำการศึกษาปัจจัยที่มีผลต่อความผูกพันในองค์การของพนักงาน และศึกษาว่าแต่ละปัจจัยมีความสัมพันธ์กับความผูกพันต่อองค์กรมากน้อยเพียงใด ทั้งในด้านจิตใจ ด้านการคงอยู่กับองค์การ และด้านบรรทัดฐาน (Allen and Meyer 1990, อ้างถึงใน อรวรรณ อยู่คง, 2546, น.14)

**2.วัตถุประสงค์ของงานวิจัย**

1. เพื่อศึกษาระดับปัจจัยความผูกพันและความผูกพันต่อองค์การของพนักงานเทศบาลตำบลบางเสาธง
2. เพื่อศึกษาเปรียบเทียบความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ จำแนกตามปัจจัยส่วนบุคคล
3. เพื่อศึกษาความสัมพันธ์ของปัจจัยที่มีกับความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ

**3.งานวิจัยที่เกี่ยวข้อง**

กมลชนก  ดลจิตร์ (2554) ทำการศึกษาปัจจัยที่มีผลต่อความผูกพันของพนักงานบริษัท สยามคาสท์ ไอออน เวิร์คส์ จำกัด จากผลการศึกษาพบว่า ปัจจัยที่มีผลต่อความผูกพันต่อองค์กรของพนักงาน บริษัท สยามคาสท์ ไออ้อน เวิร์คส์ จำกัดได้แก่ อายุของพนักงาน ระยะเวลาในการปฏิบัติงานค่าตอบแทน/รายได้ ความพึงพอใจในความสัมพันธ์ระหว่างบุคลากร ความพึงพอใจต่อสภาพแวดล้อมในการทำงาน ความพึงพอใจในความมั่นคงในการทำงาน  ที่แตกต่างกันทำให้ผลต่อความผูกพันของบริษัทต่างกัน แต่ในส่วนระดับการศึกษาตำแหน่งงานที่แตกต่างกันไม่ทำให้ระดับความผูกพันแตกต่างกัน

ถนอมพรรณ เพิ่มพูน (2554) ศึกษาความผูกพันต่อองค์กรของบุคลากรกรมพินิจและคุ้มครองเด็กและเยาวชน ผลการวิจัยพบว่า บุคลากรกรมพินิจและคุ้มครองเด็กและเยาวชนมีความผูกพันต่อองค์กรในระดับมาก ข้าราชการกับลูกจ้างประจำ และลูกจ้างประจำกับพนักงานราชการ มีความผูกพันต่อองค์กรแตกต่างกันอย่างมีนัยสำคัญที่ระดับ 0.5 ส่วนพนักงานราชการกับข้าราชการ มีความผูกพันต่อองค์กรไม่แตกต่างกัน ปัจจัยที่มีผลต่อความผูกพันต่อองค์กรมากที่สุด ได้แก่ ความรู้สึกว่าตนเองมีความสำคัญต่อองค์กร รองลงมา ได้แก่ ผลป้อนกลับของงานและทัศนคติของกลุ่มงาน

วัฒนะ พรหมเพชร และจิระวัฒน์ ตันสกุล (2554) ศึกษาเรื่องปัจจัยที่ส่งผลต่อความผูกพันต่อองค์กรของพนักงานมหาวิทยาลัยตำแหน่งนักวิชาการ มหาวิทยาลัยสงขลานครินทร์ ผลการวิจัยพบว่า ปัจจัยที่ส่งผลต่อความผูกพันต่อองค์กรของพนักงาน เรียงตามลำดับความสำคัญได้ดังนี้ ปัจจัยด้านความมีอิสระในการทำงาน รองลงมา ปัจจัยด้านความสามารถในการทำงาน ด้านการได้รับการยอมรับนับถือด้านความก้าวหน้าในการทำงาน ด้านนโยบายและการบริหาร และด้านลักษณะของงานที่ทำตามลำดับ โดยตัวแปรทั้ง 6 ตัว สามารถร่วมกันพยากรณ์ความผูกพันต่อองค์กรอย่างมีนัยสำคัญทางสถิติที่ระดับ .01 โดยมีค่าอำนาจในการพยากรณ์ร้อยละ 66 มีความคลาดเคลื่อนมาตรฐานการพยากรณ์เท่ากับ2.17

ธลิตชนันต์ เทวชู.(2555).ทำวิจัยเรื่องความผูกพันต่อองค์การของพนักงานเทศบาลเมืองชุมพร อำเภอเมือง จังหวัดชุมพรผลการวิจัยพบว่า1)ปัจจัยที่มีต่อความผูกพันต่อองค์การของพนักงานเทศบาลเมืองชุมพร โดยภาพรวม มีความเหมาะสมอยู่ในระดับปานกลาง และระดับความผูกพันต่อองค์การของพนักงานเทศบาลเมืองชุมพร โดยภาพรวมมีความผูกพันอยู่ในระดับปานกลาง 2) ลักษณะส่วนบุคคล ได้แก่ เพศอายุ ระดับการศึกษา ระยะเวลาในการปฏิบัติงานในองค์การที่แตกต่างกัน มีความผูกพันต่อองค์การแตกต่างกันอย่างไม่มีนัยสำคัญทางสถิติ ไม่เป็นไปตามสมมติฐานที่ตั้งไว้ 3) ตัวแปรด้าน ประสบการณ์ในการทำงาน ลักษณะบทบาทและงานที่เกี่ยวข้อง มีความสัมพันธ์เชิงบวกต่อความผูกพันต่อองค์การของพนักงานเทศบาลเมืองชุมพร อำเภอเมือง จังหวัดชุมพร อย่างมีนัยสำคัญทางสถิติ

ปวีณา จันทร์หอม (2557) ทำการศึกษาเรื่อง ความผูกพันที่มีต่อองค์การของพนักงานกองท่าบริการตู้สินค้า 1ฝ่ายปฏิบัติการเรือและสินค้า สังกัดท่าเรือกรุงเทพฯ การท่าเรือแห่ง ประเทศไทย ผลการวิจัย พบว่า

1) ปัจจัยความผูกพันองค์การของพนักงานกองท่าบริการตู้สินค้า1ฝ่ายปฏิบัติการเรือและสินค้า สังกัดท่าเรือกรุงเทพฯการท่าเรือแห่งประเทศไทยในภาพรวมมีความเหมาะสมอยู่ในระดับมากและความผูกพันองค์การของพนักงานกองท่าบริการตู้สินค้า 1 ฝ่ายปฏิบัติการเรือและสินค้า สังกัดท่าเรือกรุงเทพฯการท่าเรือแห่งประเทศไทยในภาพรวมมีความผูกพันอยู่ในระดับมาก

2) ปัจจัยส่วนบุคคลของพนักงานด้านระยะเวลาในการปฏิบัติงานที่ต่างกันมีความผูกพันในองค์กา แตกต่างกันอย่างมีนัยสำคัญทางสถิติเป็นไปตามสมมติฐานที่ตั้งไว้

3) ปัจจัยด้านประสบการณ์ในการทำงานและลักษณะงานที่ปฏิบัติมีความสัมพันธ์กับความผูกพันองค์การของพนักงานกองท่าบริการตู้สินค้า 1ฝ่ายปฏิบัติการเรือและสินค้า สังกัดท่าเรือกรุงเทพฯการท่าเรือแห่งประเทศไทยอย่างมีนัยสำคัญทางสถิติ

**4.วิธีการดำเนินการวิจัย**

**4.1 ประชากร/กลุ่มตัวอย่าง**

**ประชากร** ที่ใช้ในการวิจัยในครั้งนี้ คือ พนักงานเทศบาลตำบลบางเสาธง จังหวัดสมุทรปราการ 211 คน

**กลุ่มตัวอย่าง** ได้ใช้ประชากรทั้งหมดเป็นกลุ่มตัวอย่าง โดยใช้การพิจารณากลุ่มตัวอย่างตามแนวคิดของ ทาโร่ ยามาเน่ โดยการสุ่มแบบกลุ่มได้มาจากการคำนวณหาขนาดกลุ่มตัวอย่างที่เหมาะสมโดยใช้สูตรการคำนวณกลุ่มตัวอย่างที่ทราบจำนวนประชากรของ ยามาเน่ (Yamane,1993)

**4.2 เครื่องมือที่ใช้ในการวิจัย**

เครื่องมือที่ใช้ในการศึกษาวิจัยครั้งนี้ เป็นแบบสอบถาม(questionnaires) ที่ผู้วิจัยสร้างขึ้นจากการศึกษาค้นคว้าจากแนวความคิด ทฤษฎีและผลงานที่เกี่ยวข้อง เพื่อสร้างแบบสอบถามการวิจัยสำหรับพนักงานสำนักงานเทศบาลตำบลบางเสาธง จังหวัดสมุทรปราการ โดยแบ่งออกเป็น 4 ส่วน ดังนี้

ส่วนที่ 1 เป็นคำถามเกี่ยวกับข้อมูลปัจจัยด้านลักษณะส่วนบุคคลของผู้ตอบแบบสอบถาม ได้แก่ อายุ ระดับการศึกษา อายุงาน อัตราเงินเดือน และตำแหน่งงาน

ส่วนที่ 2 เป็นคำถามเกี่ยวกับด้านลักษณะงานที่ปฏิบัติของพนักงานเทศบาลตำบลบางเสาธง จังหวัดสมุทรปราการ ได้แก่ ความมีอิสระในการทำงาน งานที่มีคุณค่า ความหลากหลายของงาน และงานที่มีโอกาสพบปะผู้อื่น

ส่วนที่ 3 เป็นคำถามเกี่ยวกับด้านประสบการณ์ในการทำงาน ของพนักงานเทศบาลตำบลบางเสาธง จังหวัดสมุทรปราการ ได้แก่ ทัศนคติของกลุ่มต่อองค์การ ความรู้สึกพึ่งพาได้ต่อองค์การ และความรู้สึกว่าตนมีความสำคัญต่อองค์การ

ส่วนที่ 4 เป็นคำถามเกี่ยวกับความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ ได้แก่ ด้านจิตใจ ด้านการคงอยู่กับองค์การ และด้านบรรทัดฐาน

**4.3 การเก็บรวบรวมข้อมูล**

ผู้วิจัยขอหนังสือจากมหาวิทยาลัยราชภัฏบ้านสมเด็จเจ้าพระยา ถึง ผู้บริหารของสำนักงานเทศบาลตำบลบางเสาธง จังหวัดสมุทรปราการ

1. เพื่อขออนุญาตแจกแบบสอบถามและเก็บรวบรวมข้อมูลที่ทำการวิจัยในครั้งนี้
2. นำแบบสอบถามไปสอบถามกลุ่มตัวอย่างด้วยตนเอง
3. ผู้วิจัยเก็บรวบรวมแบบสอบถามจากกลุ่มตัวอย่างระหว่างวันที่ 1-15 ธันวาคม 2558
4. รวบรวมแบบสอบถามมาตรวจสอบความสมบูรณ์ ความถูกต้องและครบถ้วนของแบบสอบถามทุกฉบับนำมาวิเคราะห์และประเมินผลต่อไป

**4.4 การวิเคราะห์ข้อมูล**

เพื่อศึกษาระดับปัจจัยความผูกพันและความผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ

ศึกษาปัจจัยความผูกพันต่อองค์การของพนักงานเทศบาลตำบลบางเสาธงจังหวัดสมุทรปราการ ตามกรอบแนวคิดในการวิจัย ประกอบด้วยปัจจัยต่างๆ 2 ด้าน คือ ลักษณะงานที่ปฏิบัติ ประสบการณ์ในการทำงาน ผลการศึกษาปรากฏดังนี้ พบว่า ปัจจัยความผูกพันต่อองค์การของพนักงานสำนักงานเทศบาลตำบลบางเสาธง จังหวัดสมุทรปราการ ในภาพรวมมีความเหมาะสมอยู่ในระดับมากค่าเฉลี่ยเท่ากับ 3.70

เมื่อพิจารณาเป็นรายด้านพบว่าค่าเฉลี่ยสูงที่สุดคือ ด้านประสบการณ์ในการทำงานมีความเหมาะสมอยู่ในระดับมาก ค่าเฉลี่ยเท่ากับ 3.71 รองลงมา คือ ด้านลักษณะงานที่ปฏิบัติมีความเหมาะสมอยู่ในระดับมากเฉลี่ยเท่ากับ 3.70

ผลจากการวิเคราะห์ตัวแปรอิสระทั้ง 2 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์ของการถดถอยจากมากไปน้อย คือ ประสบการณ์ในการทำงาน ลักษณะงานที่ปฏิบัติ ตัวแปรทั้ง 2 ตัวสามารถอธิบายการเปลี่ยนแปลงของตัวแปรตามคือผูกพันต่อองค์การของพนักงานเทศบาลตำบลบางเสาธง จังหวัดสมุทรปราการ

ได้ถึงร้อยละ 76.70

**อภิปรายผล**

การศึกษาวิจัยครั้งนี้ ได้มีการตั้งสมมติฐานในการวิจัยไว้ 2 ข้อ คือ

ข้อที่ 1 พนักงานเทศบาลบางเสาธง จังหวัดสมุทรปราการ ที่ อายุ ระดับการศึกษา อายุงาน อัตราเงินเดือน ตำแหน่งงานต่างกันมีความผูกพันต่อองค์การแตกต่างกันอย่างมีนัยสำคัญทางสถิติ ผลวิจัยพบว่า พนักงานเทศบาลบางเสาธง จังหวัดสมุทรปราการ ที่อายุ ระดับการศึกษา อายุงาน อัตราเงินเดือน ตำแหน่งงานต่างกันมีความผูกพันในองค์การแตกต่างกันอย่างไม่มีนัยสำคัญทางสถิติ ซึ่งไม่เป็นไปตามสมมติฐานที่ตั้งไว้

ข้อที่ 2 ปัจจัยด้านลักษณะงานที่ปฏิบัติและด้านประสบการณ์ในการทำงานมีความสัมพันธ์กับความผูกพันต่อองค์การของพนักงานเทศบาลบางเสาธง จังหวัดสมุทรปราการ ผลวิจัยพบว่าปัจจัยด้านประสบการณ์ในการทำงานและ ลักษณะงานที่ปฏิบัติมีความสัมพันธ์กับความผูกพันองค์การของพนักงานเทศบาลบางเสาธง จังหวัดสมุทรปราการ และ ตัวแปรทั้ง 2 ตัวสามารถอธิบายการเปลี่ยนแปลงของความผูกพันองค์การได้ถึงร้อยละ 76.70

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ด้านประสบการณ์ในการทำงาน สำนักงานเทศบาลตำบลบางเสาธง ควรสร้างความภาคภูมิที่ทำงานให้แก่พนักงานและให้ความสำคัญด้านสวัสดิการการทำงานที่ดีแก่พนักงานที่เหมาะสมกับสภาพเศรษฐกิจปัจจุบันและผู้บังคับบัญชาควรชมเชยพนักงานให้การยอมรับในผลงานที่ทำ

2. ลักษณะงานที่ปฏิบัติ สำนักงานเทศบาลตำบลบางเสาธง ควรให้พนักงานมีโอกาสกำหนดรูปแบบและวิธีการทำงานในหน้าที่ของตนเองได้ ให้พนักงานมีความผิดชอบต้องใช้ความรู้ความสามารถ และความชำนาญงาน เปิดโอกาสให้แสดงความคิดเห็นและเสนอแนะแนวทางในการปฏิบัติงานและเน้นการทำงานเป็นทีม

3. ด้านจิตใจ สำนักงานเทศบาลตำบลบางเสาธง ควรสร้างบรรยากาศให้พนักงานเข้าไปมีส่วนร่วมทุกครั้งที่หน่วยงานขอความร่วมมือจะทำให้เกิดความภาคภูมิใจ

**ข้อเสนอแนะในการทำวิจัยครั้งต่อไป**

1. ควรศึกษาด้านผลการตอบแทนและการให้รางวัลกับพนักงานที่มีความผูกพันในองค์การมาอย่างยาวนาน สำนักงานเทศบาลตำบลบางเสาธง จังหวัดสมุทรปราการ

2. ควรมีการศึกษาด้านคุณภาพชีวิตหรือสวัสดิการการทำงานของพนักงาน สำนักงานเทศบาลตำบลบางเสาธง เพื่อให้พนักงานมีความคุณภาพชีวิตและมีสวัสดิการการทำงานที่ดีต่อไปจนถึงเกษียณ

----------------------------------------------------

**บรรณานุกรม**

กมลชนก  ดลจิตร์. (2554). **ปัจจัยที่มีผลต่อความผูกพันของพนักงานบริษัท สยามคาสท์ ไอออน เวิร์คส์ จำกัด**. บัณฑิตวิทยาลัย สาขารัฐประศาสนศาสตร์ มหาวิทยาลัยสยาม. ถ่ายเอกสาร

ถนอมพรรณ เพิ่มพูน. (2554). **ความผูกพันต่อองค์กรของบุคลากรกรมพินิจและคุ้มครองเด็กและเยาวชน. ก**รุงเทพฯ : มหาวิทยาลัยสุโขทัยธรรมาธิราช.

วัฒนะ พรหมเพชร และจิระวัฒน์ ตันสกุล. (2554). **ปัจจัยที่ส่งผลต่อความผูกพันต่อองค์กรของพนักงานมหาวิทยาลัยตำแหน่งนักวิชาการ มหาวิทยาลัยสงขลานครินทร์**. วารสารศึกษาศาสตร์ มหาวิทยาลัยสงขลานครินทร์ วิทยาเขตปัตตานี.

ธลิตชนันต์ เทวชู. (2555). **ความผูกพันต่อองค์การของพนักงานเทศบาลเมืองชุมพร อำเภอเมือง จังหวัดชุมพร** สารนิพนธ์ รัฐประศาสนศาสตรมหาบัณฑิต. กรุงเทพฯ : บัณฑิตวิทยาลัย มหาวิทยาลัยราชภัฏบ้านสมเด็จเจ้าพระยา.

ปวีณา จันทร์หอม. (2557). **ความผูกพันที่มีต่อองค์การของพนักงานกองท่าบริการตู้สินค้า 1 ฝ่ายปฏิบัติการเรือและสินค้า สังกัดท่าเรือกรุงเทพฯ การท่าเรือแห่งประเทศไทย**. สารนิพนธ์ สาขาวิชานโยบายสาธารณะและการจัดการสมัยใหม่ มหาวิทยาลัยราชภัฎบ้านสมเด็จเจ้าพระยา

Allen N., and Mayer, J. (1990). Organization socialization tactics : A Longitudinal Analysis of Link Newcomers Commitment and Role orientation. **Academy of Management Journal.**